Polisieman, nog ŉ verdagte vas vir renosterstroperyArgieffoto: viechfisch, Pixabay Twee mans, een van hulle ŉ 22-jarige polisiekonstabel, is Dinsdag in die vroeë oggendure naby Pongola in KwaZulu-Natal in hegtenis geneem vir beweerde betrokkenheid by renosterstropery. Brig. Vishnu Naidoo, woordvoerder van die polisie, het gesê die SAPD se renosterstropery-taakspan en die owerhede by die Krugerwildtuin en Ezemvelo Wildlife het inligting ontvang dat renosterstropers vermoedelik na een van die nasionale parke op pad is. ŉ Motor met twee insittendes is op die N2 naby Pongola voorgekeer. “ŉ R1-geweer, ŉ knaldemper, koeëls, byle en messe is in die motor gevind,” het Naidoo gesê. “Die motor behoort aan die polisiekonstabel. Die R1-geweer is in November 1996 in Pretoria-Wes as gesteel aangemeld.” Naidoo het gesê daar is op die motor, vuurwapen en ander toerusting beslag gelê. Albei verdagtes is in hegtenis geneem en sal na verwagting Woensdag in die Pongola-landdroshof verskyn.